พอดีสักเกตุว่าถ่ายอุจจาระเป็นเลือด ติดอุจจาระมาไม่เยอะ ตอนอุจจาระก้อนช่วงผ่านไป 2-3 ก้อน และผ่านมาประมาณ 7 วัน ก็ขับถ่ายไม่มีเลือด พอวันที่ 8 วัน มีเลือดออกตอนถ่าย ติดก้อนมาก้อนแรกตรงหัวอุจจาระ ไม่เยอะ แล้วพอถ่ายต่อก็ไม่มีออกอีก (ไม่มีเลือดติดตรงรูก้น ทั้ง2 ครั้ง เพราะลองเอามือแตะดู) ผมอายุ 28 ไม่ทราบมีความเสี่ยงเป็นมะเร็งลำไส้ไหมครับ (พอดีทางพ่อเป็นอยู่)เลยรู้สึกกังวลเรื่องพันธกรรมด้วยครับ
สวัสดีค่ะ อาการถ่ายอุจจาระเป็นเลือด สาเหตุที่พบบ่อย คือ1. ริดสีดวงทวารชนิดภายใน เกิดจากการโป่งพองของหลอดเลือดดำที่ทวารหนัก อาการคือจะเป็นเลือดสีแดงสดหยดออกมาพร้อมกับอุจจาระหรือหลังถ่ายอุจจาระ บางรายเลือดอาจมีปริมาณมากได้ แต่จะไม่มีอาการเจ็บหรือปวดบริเวณรูทวาร ซึ่งสาเหตุ ได้แก่ การมีท้องผูกเป็นประจำ การชอบเบ่งถ่าย นั่งอุจจาระนาน ใช้ยาสวนบ่อย น้ำหนักตัวมาก เป็นต้น2. แผลปริขอบทวารหนัก เกิดจากก้อนอุจจาระมีขนาดใหญ่ หรือแข็ง หรือออกแรงเบ่งมาก ก้อนอุจจาระอาจไปครูดกับเยื่อบุของทวารหนัก ทำให้เกิดเป็นแผลและมีเลือดออกได้ หรือเกิดจากการมีถ่ายอุจจาระเหลวเรื้อรัง ทำให้การทำงานของกล้ามเนื้อหูรูดทวารหนักมากกว่าปกติจนเกิดฉีกขาด หรือจากการร่วมเพศทางทวารหนัก หรือการใส่นิ้วหรือสิ่งแปลกปลอมเข้าไปในทวารหนัก ซึ่งเลือดที่ออกจะมีปริมาณไม่มาก แต่จะมีอาการปวดหรือเจ็บรูทวารหนักร่วมด้วยสำหรับโรคมะเร็งลำไส้ใหญ่นั้น มักพบในคนอายุมากกว่า 50 ปีขึ้นไป ทั้งนี้ หากพ่อมีประวัติการเป็นมะเร็งลำไส้ใหญ่ ก็ถือว่ามีปัจจัยเสี่ยงมากกว่าคนที่ไม่มีประวัติการเป็นมะเร็งในครอบครัวได้ อย่างไรก็ตาม นอกจากจะมีอาการถ่ายอุจจาระเป็นเลือดแล้ว ก็จะมีอาการถ่ายไม่สุด ปวดท้องเรื้อรัง มีท้องเสียสลับกับท้องผูกเรื้อรัง เบื่ออาหาร น้ำหนักลดลงอย่างมีนัยสำคัญ (5% ใน 3 เดือน) ร่วมด้วยค่ะส่วนสาเหตุอื่นๆ ที่อาจทำให้มีถ่ายเป็นเลือด เช่น ลำไส้ใหญ่อักเสบเรื้อรัง ภาวะลำไส้ขาดเลือด มีเลือดออกจากกระเพาะอาหารที่มีแผลหรือเส้นเลือดโป่งพอง มีติ่งเนื้อหรือก้อนเนื้อในลำไส้ใหญ่ เป็นต้น แต่ก็จะมีอาการอื่นๆ ร่วมด้วยอีกค่ะดังนั้น หากมีเฉพาะอาการถ่ายเป็นเลือด ไม่มีปวดท้องเรื้อรัง ไม่มีอาการเจ็บหรือปวดรูทวาร ไม่มีน้ำหนักลด ไม่เบื่ออาหาร ก็น่าจะเป็นโรคริดสีดวงทวารค่ะ ในเบื้องต้น ก็พยายามอย่าให้ท้องผูก และอย่าให้อุจจาระแข็งโดยการดื่มน้ำเปล่ามากๆ เน้นทานผักและผลไม้สด ไม่เบ่งถ่ายอุจจาระ ไม่นั่งถ่ายอุจจาระนาน เป็นต้น หากกังวล หรือถ่ายเป็นเลือดบ่อยๆ ปริมาณมาก หรือมีเจ็บปวดรูทวาร หรือมีอาการอื่นๆ ร่วมอีก ก็ควรไปพบแพทย์เพื่อตรวจรักษาค่ะ